b'\n_START_ARTICLE_\nPetar Andriji\xc4\x87\n_START_PARAGRAPH_\nPetar Andriji\xc4\x87 (15. stolje\xc4\x87e \xe2\x80\x93 16. stolje\xc4\x87e.), hrvatski graditelj i klesar._NEWLINE_Petar Andriji\xc4\x87, pripadnik je glasovite kor\xc4\x8dulanske graditeljske i klesarske obitelji Andriji\xc4\x87 ( Andrija Markovi\xc4\x87, Marko Andriji\xc4\x87, Nikola Bla\xc5\xbeev, Josip Markov). U dokumentima se spominje od 1492. do 1553. godine. Sin je Marka Andriji\xc4\x87a._NEWLINE_Vodio je uspje\xc5\xa1nu radionicu u Dubrovniku. Od 1520. godine radio je na popravcima Kne\xc5\xbeeva dvora. Radio je na dvori\xc5\xa1nim arkadama gdje izra\xc4\x91uje \xc5\xa1est oktogonalnih stupova za galeriju kata i jedan valjkasti stup u prizemlju._NEWLINE_1520. godine u Dubrovniku po\xc4\x8dinje graditi svoje najzna\xc4\x8dajnije ostvarenje- zavjetnu crkvu sv. Spasa. 1526. godine u Stonu ure\xc4\x91uje gradske solane. 1538. godine u dvori\xc5\xa1tu ljetnikovca plemi\xc4\x87ke obitelji Buni\xc4\x87 u Rijeci dubrova\xc4\x8dkoj gradi kapelicu i izra\xc4\x91uje kruni\xc5\xa1te bunara. U isto vrijeme radio je i kamenu plastiku za dubrova\xc4\x8dku crkvu Blagovijesti kraj vrata od Plo\xc4\x8da. Tako\xc4\x91er mu se pripisuju i dvije sjeverne kapele franjeva\xc4\x8dke crkve u Hvaru.'